KIRJALLINEN KYSYMYS E-2208/02 esittäjä(t): Christoph Konrad (PPE-DE) komissiolle. Kilpailunvastaiset menetelmät ei-itävaltalaisten linja-autojen painontarkastuksissa Itävallassa.



Virallinen lehti nro 052 E , 06/03/2003 s. 0138 - 0139



KIRJALLINEN KYSYMYS E-2208/02 esittäjä(t): Christoph Konrad (PPE-DE) komissiolle (22. heinäkuuta 2002) Aihe: Kilpailunvastaiset menetelmät ei-itävaltalaisten linja-autojen painontarkastuksissa Itävallassa 1. Mitä mieltä komissio on kilpailunäkökohdat huomioon ottaen siitä, että ei-itävaltalaisten kaksiakselisten linja-autojen paino tarkastetaan järjestelmällisesti Itävallassa? 2. Todetessaan liikapainoa Itävallan poliisi ohjaa linja-autoyritykset tietyn alihankkijan luo, jonka toimipaikka (ainoana) on juuri viranomaisen punnitusaseman alueella. Miten komissio reagoi tähän kilpailunvastaiseen tietyn yrityksen osoittamiseen, erityisesti tilanteissa, joissa ulkomaalaisilla linja-autoilla ei ole mitään realistista vaihtoehtoa (esim. yöllä)? 3. Mitä mieltä komissio on siitä, että kyseinen palveluntarjoaja antaa rangaistujen yritysten käyttöön linja-autoja vain paljon markkinahintoja korkeammilla hinnoilla linja-autojen painon vähentämiseksi? Tietääkö komissio, että kyseinen alihankkija ei kaiken lisäksi tuota sovittuja palveluja? Eräässä minulle ilmoitetussa tapauksessa alihankkija laski linja-autoonsa nousseet saksalaiset matkustajat ulos jo ennen Eurooppa-siltaa ja säästi siten ajokilometrien lisäksi myös Brennerin Solan tietullit, jotka oli laskettu mukaan sovittuun hintaan (650 euroa + 130 euroa arvonlisäveroa). 4. Kuinka komissio reagoi näihin kilpailunvääristymiin? Onko komissiolle esitetty muita tämänkaltaisia valituksia, esim. Alankomaista? 5. Onko asiasta jo tehty konkreettinen päätös tai onko harkittu muita tapoja tällaisista kilpailunvastaisista toimintatavoista rankaisemiseksi? Loyola de Palacion komission puolesta antama vastaus (16. syyskuuta 2002) Tarkastaessaan raskaita ajoneuvoja ja linja-autoja Itävalta noudattaa yhteisön jäsenmaiden välistä tieliikennettä koskevia säännöksiä, joihin kuuluvat muun muassa raskaiden ajoneuvojen painosta, mitoista ja tietyistä teknisistä ominaisuuksia annettu direktiivi 96/53/EY(1), moottoriajoneuvojen ja niiden perävaunujen katsastuksesta annettu direktiivi 96/96/EY(2), tieliikenteen sosiaalilainsäädännön yhdenmukaistamisesta ja tieliikenteen valvontalaitteista annetut neuvoston asetukset (ETY) N:o 3820/85(3) ja (ETY) N:o 3821/85(4). Yhteisön lainsäädännössä tarkemmin sanoen valvonnan poistamisesta yhteisön sisäisillä rajoilla annetuissa neuvoston asetuksissa (ETY) N:o 4060/89(5) ja (ETY) N:o 3912/92(6) sekä Itävallan liittymisasiakirjassa määrätään kuitenkin, että tarkastukset on suoritettava pistokokeina ja että ne eivät saa turhaan hidastaa liikenteen normaalia kulkua. Tarkastukset on lisäksi toteutettava osana tavanomaista valvontaa, jota harjoitetaan jäsenvaltion koko alueella ketään syrjimättä. Komissio on myös tietoinen kysyjän mainitsemista menettelyistä, joissa kuorma- ja linja-autojen kuljettajat ohjataan ajoneuvon liikapainon toteamisen jälkeen paikallisen palveluntarjoajan luo, joka voi puolestaan asettaa ylimääräisiä ajoneuvoja yrityksen käyttöön. Komissio on tavanomaista menettelyä noudattaen kääntynyt Itävallan viranomaisten puoleen tuodakseen esiin huolestuneisuutensa tämän asian johdosta. Komissio arvioi tilanteen saatuaan Itävallan hallituksen vastauksen. (1) Neuvoston direktiivi 96/53/EY, annettu 25 päivänä heinäkuuta 1996, tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä sallituista mitoista ja suurimmista kansainvälisessä liikenteessä sallituista painoista, (EYVL L 235, 17.9.1996). (2) Neuvoston direktiivi 96/96/EY, annettu 20 päivänä 1996, moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä, (EYVL L 46, 17.2.1997). (3) Neuvoston asetus (ETY) N:o 3820/85, annettu 20 päivänä joulukuuta 1985, tieliikenteen sosiaalilainsäädännön yhdenmukaistamisesta, (EYVL L 370, 31.12.1985). (4) Neuvoston asetus (ETY) N:o 3821/85, annettu 20 päivänä joulukuuta 1985, tieliikenteen valvontalaitteista, (EYVL L 370, 31.12.1985). (5) Neuvoston asetus (ETY) N:o 4060/89, annettu 21 päivänä joulukuuta 1989, valvonnan poistamisesta jäsenvaltioiden rajoilla maantie- ja sisävesiliikenteessä, (EYVL L 390, 30.12.1989). (6) Neuvoston asetus (ETY) N:o 3912/92, annettu 17 päivänä joulukuuta 1992, kolmannessa maassa rekisteröidyn tai liikkeeseen lasketun kulkuneuvon valvonnasta yhteisön maantie- ja sisävesiliikenteessä, (EYVL L 395, 31.12.1992).